OBH 4378/1996.
Az állampolgári jogok országgyűlési biztosa általános helyettesének jelentése
Ügyintéző: Dr. Gáspárné dr. Pere Katalin

Az eljárás megindulásas

M. P.-né budapesti lakos a panaszirodán személyes megjelenésekor gyermeke családi pótléka megállapításához kért segítséget. A panaszos 1983-tól rokkantsági nyugdíjas, fia T. G. 1975.  október 21-én született.  3 éves koráig kapta a családi pótlékot, majd férjhez ment és arra tekintettel, hogy nem volt egyedülálló, a családi pótlék folyósítását a Nyugdíjfolyósító Igazgatóság megszüntette. 

A családi pótlék ismételt folyósítása érdekében 1983. óta, nyugdíjazásától levelezik a Nyugdíjfolyósító Igazgatósággal eredménytelenül. Időközben fia nagykorú lett, de sajnos munkanélküli, ezért  szükségük van a családi pótlékra, melyre visszamenőleg jogosult.

Érintett alkotmányos jogok

Szociális biztonsághoz való jog /Alk. 70/E. § (1-2) bek. /

Alkalmazott jogszabályok

3/1975.  /VI.l4./ SzOT szabályzat 114. §-a (3) bek. 
" Ha az igénylő előzőleg már részesült családi pótlékban, vagy azt olyan gyermek után igényli, aki után korábban más személy már kapott családi pótlékot,  részére a családi pótlék az előző folyósító szerv által kialakított "családi pótlék folytatólagos igénylésére jogosító igazolvány" alapján állapítható meg. /A fenti jogszabály 1989. május 1-jével deregulálásra, illetve rendeleti szabályozásra, majd önállóan, a Családi pótlékról szóló 1990. évi XXV. törvénnyel került szabályozásra./

Megállapított tényállás

M. T. G. a 263-65953-6 törzsszámon részesül rokkantsági nyugellátásban. Családi pótlék miatt 1993.április 27-én, 1993. május 18-án, 1995. május 16-án, 1995. június 23-án, 1995. július 27-én, 1995. október 17-én és 1995. október 20-án fordult levéllel a Nyugdíjfolyósító Igazgatósághoz.

A Nyugdíjfolyósító Igazgatóság a családi pótlék folyósításához szükséges jogszabályban előírt, folytatólagos igénylésre jogosító igazolványt a panaszos által megjelölt utolsó munkáltatójától 1992. december 22-én, 1993. június 8-án, 1993. szeptember 13-án kelt  megkeresésekkel próbálta beszerezni, sikertelenül mivel a munkáltató jogutód nélkül megszünt, illetőleg a megkeresések  ismeretlen jelzéssel érkeztek vissza.

M. P.-nének a Nyugdíjfolyósító Igazgatóság 1992. szeptember 24-én, 1993. március 19-én, 1993. április 20-án 1993. június 23-án, 1993. november 26-án, 1993. október 1-jén, 1994. február 17-én, 1994. március 8-án, 1995. június 6-án, 1995. július 19-én, 1995. szeptember 19-én, 1995. október 12-én és 1995. október 30-án küldött megkeresést a családi pótlék folyósításával összefüggésben, kérve munkáltatója nevét, pontos címét, illetőleg nyilatkozatot arra vonatkozóan, hogy a családi pótlékot T. G. nevű gyermeke után igényelte-e, illetőleg más személy más gyermek után részesül-e családi pótlékban. Nyilatkozat azonban a panaszostól csak arra vonatkozóan érkezett, hogy családi pótlékban gyermeke után ő nem részesült. 

A Nyugdíjfolyósító Igazgatóság jelenleg sem rendelkezik nyilatkozattal arra vonatkozóan, hogy a gyermek után más személy sem részesült családi pótlékban. A fenti nyilatkozatra a kettős folyósítás elkerülése érdekében van szükség.

Az állampolgári jogok országgyűlési biztosa rövid úton történő jelzésére a Nyugdíjfolyósító Igazgatóság az ügy összes körülményeire tekintettel M. P.-né részére Gábor nevű gyermeke jogán visszamenőleges jogosultság alapján 1997. február 13-án  74.120 forint családi pótlékot utalt ki távirati úton. A fentieket a panaszos telefonon jelezte és megköszönte az eredményes közreműködést.

A fenti tényállás alapján megállapítható, hogy a Nyugdíjfolyósító Igazgatóság jogszerűen és megfelelő gondossággal járt el, amikor a panaszos családi pótlék igényét elbírálta. Formális hibát  azért vétett, mert határozatot kellett volna hoznia, ebben megjelölni az elutasítás indokát a jogorvoslati lehetőségről pedig tájékoztatni az ügyfelet.
Mivel a panasz rövid úton történt megkeresés eredményeként, a fent említett nyilatkozat hiánya mellett is megoldódott, a panaszos a kért családi pótlékot megkapta, az ügy egyedi jellegére és arra is tekintettel, hogy alkotmányos visszásság nem állapítható meg, a vizsgálatot lezártnak tekintem.

Budapest, 1993. április 28.

Dr. Polt Péter